Kaubojske čizme - i dalje u modi u Americi
Nepregledan izbor motiva i materijala od kojih su ove vrste čizama izrađene mogu se vidjeti na Rodeu i sajmu stoke u Houstonu
M.L. Leddy’s, jedan od najpoznatijih proizvođača kaubojskih čizama, sa sjedištem u Teksasu, proizveo je čizme za mnoge slavne osobe – od Elvisa Presleyja do američkih predsjednika. Prosječna cijena jednog para M.L. Leddy’s čizama je tisuću 600 američkih dolara U nekim područjima na zapadu Sjedinjenih Država kaubojske čizme, šeširi i pojasevi vrlo su popularni, unatoč sve manjem broju ljudi koji rade na rančevima i farmama u odnosu na one koji žive i rade u urbanim sredinama. Jedno od mjesta gdje se može vidjeti obilje kaubojskih čizama je godišnji Rodeo i sajam stoke u Houstonu, na kojem se kauboji natječu u jahanju i hvatanju konja lasom. Ovdje možete vidjeti tisuće i tisuće kaubojskim čizama – od vrlo malih...do ogromnih. Abby je stigla u čizmama od nojeve kože – kaže, vrlo su otmjene za ovaj događaj. Njen mladić Stefan profesionalni je surfer. On ne nosi kaubojske čizme baš često: "To je svakako u skladu s modom i prikladno za ovu prigodu jer ipak se radi o rodeu. No, nije mi jasno kako ih netko može nositi u svakodnevnom životu. Mislim da taj svako malo mora posjetiti kiropraktičara." Međutim, većina posjetitelja rodea koji nose kaubojske čizme kažu da ih vole upravo zbog njihove udobnosti. Sheldon i njegov sin, na primjer, puno su šetali ovom prilikom – u svojim čizmama: "One su ugodne i dobre za hodanje. U njima sam već tri sata i još uvijek su mi vrlo udobne." Pravi kauboji nose ih kao zaštitu, a šiljasti vrhovi su im zgodni jer lakše ulaze u stremen. Oni koji traže modu i udobnost u jednom proširili su tržište čizama. Odvjetnici i biznismeni često mogu biti viđeni u Houstonu kako hodaju u kaubojskim čizmama cijelu godinu. Na houstonski rodeo show došli su potražiti novi par – i naišli na veliki izbor. M.L. Leddy’s, jedan od najpoznatijih proizvođača kaubojskih čizama, sa sjedištem u Teksasu, proizveo je čizme za mnoge slavne osobe – od Elvisa Presleyja do američkih predsjednika. Prosječna cijena jednog para M.L. Leddy’s čizama je tisuću 600 američkih dolara. Direktor kompanije Mark Dunlap kaže da ih većina njihovih kupaca s lakoćom može priuštiti: "Oni s većim primanjima čine veliki dio naše klijentele, ali moram vam reći da među našim kupcima ima i puno kauboja." Mark Dunlap razotkriva tajnu udobnosti ovih čizama: ortopedski uložak, koji se proteže od visoke pete do tabana. Kaže da ključnu ulogu igra čelična potpora, ali udobnosti pridonose i vrsta kože od koje se čizme prave, oblik pete i ostali detalji. Za one koje se rade po mjeri, proces počinje detaljnim mjerenjem obaju stopala, budući da ona često nisu jednaka. Što se tiče kože, kompanija M.L. Leddy’s koristi koju god klijent poželi. To su često kože od egzotičnih životinja: na primjer, aligatorska. Čizme od aligatorske kože koštaju deset tisuća dolara. Mark Dunlap kaže da ljudi odabiru egzotične vrste kože iz različitih razloga: "Teleća koža, primjerice, jako je otporna koža, ali obrađena tako da je izvana vrlo meka – no zbog toga brzo postane pohabana i izgrebena. S druge strane, kože od noja ili slona vrlo su otporne i mogu podnijeti više pritiska i grublje rabljenje." A tu je i ukrašavanje vrhova čizama. Mark Dunlap kaže da njegova kompanija koristi raznovrsne tehnike i detalje: ručno ukrašavanje, utiskivanje, upisivanje monograma, ušivavanje motiva, ovisno o mašti mušterije. A njoj, kad se radi o kaubojima – ili onima koji bi to željeli biti – nema kraja.